ΣΥΡΙΖΑ Θεσσαλονίκης και Μπουτάρης συζήτησαν ξανά τα της συνεργασίας τους

Νέα συνάντηση με αντιπροσωπεία της Νομαρχιακής Επιτροπής Α΄ Θεσσαλονίκης του ΣΥΡΙΖΑ είχε ο Δήμαρχος Θεσσαλονίκης Γιάννης Μπουτάρης. Αντικείμενό της ήταν η μορφή της συνεργασίας, μετά τη στήριξη του Αλέξη Τσίπρα σε μια νέα υποψηφιότητα του δημάρχου.

Η συνάντηση έγινε πάνω στον καμβά των δηλώσεων του Γιάννη Μπουτάρη πως δεν θέλει συγχώνευση ψηφοδελτίων.

Στελέχη του ΣΥΡΙΖΑ σημείωναν πως η συνάντηση είχε να κάνει με τη μορφή και τη συγκεκριμενοποίηση της συνεργασίας και τα βήματα που θα πρέπει να γίνουν από εδώ και στο εξής και πως θα ακολουθήσουν και άλλες.

Σύμφωνα με ανακοίνωση της διοίκησης του Δήμου Θεσσαλονίκης «η συνάντηση που πραγματοποιήθηκε σε φιλικό κλίμα, αφορούσε ζητήματα συνεργασίας ενόψει των επερχόμενων αυτοδιοικητικών εκλογών. Ανάλογες συναντήσεις θα πραγματοποιηθούν και στη συνέχεια με αντιπροσωπείες και άλλων πολιτικών και κοινωνικών δυνάμεων».

Από την πλευρά του ΣΥΡΙΖΑ Θεσσαλονίκης στη συνάντηση συμμετείχαν ο γραμματέας της ΝΕ Χρήστος Δουίτσης, ο υπεύθυνος αυτοδιοίκησης Αντώνης Χατζηδιαμαντής και τα μέλη της ΝΕ Γιούλα Δαούλα και Θέμης Χαρίσης. Από την πλευρά της «Πρωτοβουλίας» πλην του Γιάννη Μπουτάρη στη συνάντηση ήταν και ο αντιδήμαρχος και συντονιστής της παράταξης Νίκος Φωτίου και ο σύμβουλος του Δημάρχου Λεωνίδας Μακρής.