ΣΥΡΙΖΑ: Όλα ανοικτά για το δήμο Θεσσαλονίκης, ακόμη και στήριξη σε Μπουτάρη

Το φθινόπωρο ο ΣΥΡΙΖΑ θα είναι έτοιμος να υποδείξει υποψηφίους δημάρχους για τις αυτοδιοικητικές εκλογές του 2019. Ήδη συζητήσεις στο επίπεδο της Νομαρχιακής Οργάνωσης του ΣΥΡΙΖΑ έχουν ξεκινήσει για τους περιφερειακούς Δήμους της Θεσσαλονίκης όπως είπε το μέλος της Πολιτικής Γραμματείας του ΣΥΡΙΖΑ, υπεύθυνος για τη Μακεδονία και τη Θράκη, Δημήτρης Δημητριάδης.

Όχι όμως και για την Περιφέρει και τον Δήμο Θεσσαλονίκης, όπου η απόφαση θα είναι και κεντρική. Εκεί, ο συντονιστής της Νομαρχιακής του ΣΥΡΙΖΑ Α’ Θεσσαλονίκης Χρήστος Δουίτσης, άφησε όλα τα ενδεχόμενα ανοικτά για το τι θα κάνει το κυβερνών κόμμα. Αν και επισήμανε την παρουσία της Ρίας Καλφακάκου που είναι επικεφαλής της προσκείμενης στο ΣΥΡΙΖΑ παράταξης “Ανοικτή Πόλη”, σημείωσε πως δεν έχει γίνει ακόμη οργανωμένη συζήτηση για το Δήμο Θεσσαλονίκης. “Δεν έχουμε καταλήξει πουθενά”, σημείωσε ο κ. Δουίτσης και πρόσθεσε πως “δεν λέμε ότι θα πάμε αυστηρά κομματικά στις αυτοδιοικητικές εκλογές”. Αναφορικά με το ενδεχόμενο στήριξης του Γιάννη Μπουτάρη, ο γραμματέας του ΣΥΡΙΖΑ δεν το απέκλεισε σημειώνοντας πως δεν έχει υπάρξει ως τώρα κάποια επίσημη συζήτηση και πως ο δήμαρχος Θεσσαλονίκης σε ορισμένα ζητήματα, όπως της ονομασίας της πΓΔΜ έχει βγει με θετικό πρόσημο και πως υπάρχουν και θετικά που έκανε αλλά και αρνητικά και κενά.

Τα στελέχη της Νομαρχιακής ΣΥΡΙΖΑ Α’ Θεσσαλονίκης είχαν το μεσημέρι συνάντηση με δημοσιογράφους στο ουζερί “Αγορά”. Ο κ. Δουίτσης είπε πως το 2018 θα είναι σημαντική χρονιά για τη χώρα καθώς θα βγούμε από το Μνημόνιο και την επιτροπεία και πως εκλογές θα γίνουν το 2019, κάτι που τόνισε και ο κ. Δημητριάδης.

Στη φωτογραφία απο αριστερά προς δεξιά οι κύριοι Δουίτσης και Δημητριάδης και η κα. Κυριακή Μάλαμα, μέλος της Νομαρχιακής ΣΥΡΙΖΑ Α’ Θεσσαλονίκης.